આ બનાવ વિશે વેસ્ટર્ન રેલવેના પબ્લિક રિલેશન્સ ઑફિસરે ‘મિડ-ડે’ને કહ્યું હતું કે ‘ગઈ કાલની ઘટનાને કારણે વેસ્ટર્ન રેલવેને ૪૦ કરતાં વધુ સર્વિસ કૅન્સલ કરવાની ફરજ પડી હતી અને ૧૦૦થી વધુ સર્વિસ એના નિયત સમય કરતાં મોડી પડી હતી. આ પૅનલ બોર્ડનું રિપેરિંગ-કામ ઝડપથી હાથ ધરવામાં આવતાં ફાસ્ટ ટ્રૅક પર સાડાઅગિયાર વાગ્યે ટ્રેનવ્યવહાર ફરી શરૂ કરવામાં આવ્યો હતો, જયારે સ્લો ટ્રૅક પર ૧૧.૫૫ વાગ્યે ટ્રેનવ્યવહાર ફરી શરૂ થઈ શક્યો હતો. એને કારણે સવારના પીક અવર્સમાં પ્રવાસીઓને મુશ્કેલીનો સામનો કરવો પડ્યો હતો. સવારે ૧૧.૦૫ વાગ્યે અમુક ટ્રેનો અંધેરી અને જોગેશ્વરી સ્ટેશનની વચ્ચે ઊભી રહી જતાં પ્રવાસીઓએ પાટા પર ચાલીને નજીકના સ્ટેશને જવું પડ્યું હતું. ગઈ કાલની ઘટનાને કારણે બોરીવલી સ્ટેશન પર મોટા પ્રમાણમાં પ્રવાસીઓ ટ્રેનોની રાહ જોતા અટવાઈ ગયા હતા.’